It-Tribunal Industrijali ordna kumpens ta’ €30,000 lil ħaddiem li t-tribunal ikkonkluda tkeċċa mix-xogħol inġustament. James Baldacchino fetaħ il-każ kontra l-kumpanija FS Engineering and Plastics wara li f’Ġunju tas-sena l-oħra ġie nfurmat mill-management li l-impjieg tiegħu ġie terminat minħabba nuqqas ta’ xogħol. L-impjegat xehed li tkeċċa mill-impjieg jiem biss wara argument mad-direttur tal-kumpanija li ma riedx japprovalu siegħa ‘leave’ biex imur jara lil ibnu li kien rikoverat l-isptar. Is-Sur Baldacchino xehed li d-direttur tal-kumpanija qallu li ma jimpurtahx mill-familja tiegħu u li ried li x-xogħol isir. Żied li apparti li ma tahx ‘leave’ ordnalu jibqa’ xogħol bis-sahra.